b'\n_START_ARTICLE_\nAb Urbe condita\n_START_PARAGRAPH_\nAb Urbe condita je knjiga rimskog povjesni\xc4\x8dara Tita Livija koja govori o doga\xc4\x91ajima od osnutka Rima 753. pr. Kr. do Livijeva doba 9. pr. Kr. u 142 knjige od kojih je sa\xc4\x8duvano samo 35, odnosno sa\xc5\xbeetci svih knjiga (Periochae). Za povijest hrvatskih krajeva osobito je va\xc5\xbena 41. knjiga koja govori o Istri. U njoj temeljito opisuje II. histarski rat (histarski ratovi) i opsadu Nezakcija 178\xe2\x80\x93177.pr.Kr. Slabost djela je \xc4\x8desto svjesno nekriti\xc4\x8dno preuzimanje podataka, Livijevo naginjanje augustovskoj propagandi.\n_START_SECTION_\nKronologija\n_START_PARAGRAPH_\nLivijeva Povijest Rima pokriva ova razdoblja:_NEWLINE_Knjige 1\xe2\x80\x935 \xe2\x80\x93 Mitsko osnivanje Rima (uklju\xc4\x8duju\xc4\x87i Enejino iskrcavanje u Italiji i Romulovo osnivanje grada), razdoblje kraljeva, rane republike sve do galskih osvajanja. (oko 753. pr. Kr. \xe2\x80\x93 oko.386. pr. Kr.)_NEWLINE_Knjige 6\xe2\x80\x9315 \xe2\x80\x93 Podlaganje Italije (Samnitski ratovi) prije sukoba s Kartagom.(izgubljene su knjige 11\xe2\x80\x9315). (oko 387. pr. Kr. \xe2\x80\x93 264. pr. Kr.)_NEWLINE_Knjige 16\xe2\x80\x9330 \xe2\x80\x93 Prva dva punska rata. (izgubljene su knjige 16\xe2\x80\x9320). (264. pr. Kr. \xe2\x80\x93 201. pr. Kr.)_NEWLINE_Knjige 31\xe2\x80\x9345 \xe2\x80\x93 Makedonski i ostali isto\xc4\x8dni ratovi sve do 167. pr. Kr. (201. pr. Kr. \xe2\x80\x93 167. pr. Kr.)_NEWLINE_Izgubljene su ove knjige:_NEWLINE_Knjige 46\xe2\x80\x9370 \xe2\x80\x93 Razdoblje poslije 167. pr. Kr. sve do izbijanja Dru\xc5\xa1tvenih ratova (90. pr. Kr.)_NEWLINE_Knjige 71\xe2\x80\x9390 \xe2\x80\x93 Smrt Sule. (90.\xe2\x80\x9378. pr. Kr.)_NEWLINE_Knjige 91\xe2\x80\x93108 \xe2\x80\x93 Prema Galskom ratu. (78.\xe2\x80\x9350. pr. Kr.)_NEWLINE_Knjige 109\xe2\x80\x93116 \xe2\x80\x93 Gra\xc4\x91anski rat i Cezarova smrt. (49.\xe2\x80\x9344. pr. Kr.)_NEWLINE_Knjige 117-133 \xe2\x80\x93 Antonijeva smrt (44.\xe2\x80\x9330. pr. Kr.)_NEWLINE_Knjige 134-142 \xe2\x80\x93 Augustovo vladanje sve do 9. pr. Kr.'